# PROGRAMA DE FORMACIÓ PER ALS EQUIPS DIRECTIUS. EDUCACIÓ SECUNDÀRIA

La Subdirecció General de Formació Permanent i Recursos Pedagògics, en el marc del projecte de millora de la qualitat dels centres educatius del Departament d’Educació, organitza un programa de formació, amb la finalitat d’actualitzar i aprofundir els coneixements, les estratègies i les eines que permetin, als membres dels equips directius, avançar en el desenvolupament de les competències necessàries per a la millora de la qualitat i la transformació dels centres en el seu context.

## Destinataris

Aquesta formació s’adreça als membres dels equips directius dels instituts d’educació secundària públics: directors i directores, caps d’estudis, coordinadors i coordinadores pedagògics i responsables de la secretaria.

## Estructura del programa

Atès que l’itinerari formatiu i l’experiència dels destinataris d’aquesta formació poden ser molt diversos, el programa té una estructura modular. Consta de 12 mòduls temàtics de durada variable, d’entre 15 i 20 hores, que cadascun dels assistents pot cursar de manera independent.

Tenint en compte l’especificitat de les funcions dels diversos càrrecs, els equips directius podran decidir quins mòduls s’adeqüen més a les seves necessitats.